KIRJALLINEN KYSYMYS E-1279/02

esittäjä(t): Toine Manders (ELDR) komissiolle

(6. toukokuuta 2002)

Aihe: Satelliittivastaanotto

Saamieni käytännön kokemukseen perustuvien tietojen mukaan muussa kuin syntymäjäsenvaltiossaan asuvien EU:n kansalaisten ei ole mahdollista hankkia niitä teknisiä välineitä, joita tarvitaan kolmannesta jäsenvaltiosta satelliitin kautta välitettyjen salattujen TV-lähetysten salauksen purkamiseksi. Ulkomaat jäävät näin ollen rajat ylittävien TV-lähetysten satelliittivastaanoton ulkopuolelle ilman että kansalaisille tarjottaisiin edes mahdollisuutta vastaanottaa lähetyksiä korvausta vastaan.

Esimerkiksi Belgiassa asuva saksalainen henkilö ei voi vastaanottaa alankomaalaisten kaupallisten asemien lähettämiä TV-ohjelmia satelliitin kautta, koska siihen tarvittavia teknisiä laitteita ei ole saatavilla Belgiassa eikä Alankomaissa niitä saa myydä ulkomaalaisille.

Edellä kuvattu TV-ohjelmien jakelua satelliitin kautta koskeva käytäntö on vastoin EU:n periaatetta tavaroiden ja palveluiden vapaasta liikkuvuudesta. Lisäksi vaikuttaa siltä, että TV-lähetysten kaupalliset tarjoajat pyrkivät tällä tavoin selkeästi jakamaan ja sulkemaan markkinoita.

1. Onko komissio tietoinen edellä kuvatusta sisämarkkinoiden periaatteiden vinoutumisesta?

2. Katsooko komissio, että tämä tavaroiden ja palveluiden vapaan liikkuvuuden periaatteen rikkominen on perusteltavissa?

3. Onko komissio valmis ryhtymään toimiin edellä kuvatun asiaintilan johdosta?

Frederik Bolkesteinin komission puolesta antama vastaus

(17. kesäkuuta 2002)

Komissiolle on useaan kertaan tiedotettu tiettyjen kansalaisten vaikeuksista vastaanottaa satelliitin kautta asuinvaltionsa ulkopuolisesta jäsenvaltiosta välitettyjä ohjelmia.

Komission käytettävissä olevista tiedoista ilmenee, että vaikka tv-katsoja on valmis maksamaan vaaditun maksun, hän saa usein kielteisen vastauksen yleisradio-organisaatiolta, koska tällä ei ole ohjelmien lähettämiseen liittyviä tekijänoikeuksia tai lähioikeuksia muissa jäsenvaltioissa kuin sijoittautumisvaltiossaan. Se, että oikeuksia ei siirretä, voi johtua yleisradio-organisaatioiden saamasta vähäisestä taloudellisesta hyödystä, jos ne turvaavat näiden ohjelmien lähettämisen kansallisten markkinoidensa ulkopuolelle, tai oikeudenhaltijoiden haluttomuudesta siirtää teollis- ja tekijänoikeuksiaan.

Komissio pitää tilannetta huolestuttavana erityisesti siksi, että se on vastoin sisämarkkinoilla vallitsevan vapaan liikkuvuuden periaatetta, josta jokaisen Euroopan kansalaisen on päästävä osalliseksi, ja että se haittaa kulttuurista, kielellistä ja sosiaalista vuorovaikutusta; se muun muassa asettaa kyseenalaiseksi Televisio ilman rajoja -direktiivin(1), jossa säädetään oikeudellisesta viitekehyksestä televisiopalveluiden vapaalle tarjonnalle unionissa televisiopalveluiden ja liitännäispalveluiden eurooppalaisten markkinoiden edistämiseksi.

Komissio ottaa tämän vuoksi kysymyksen esille direktiivin 93/83/ETY(2) täytäntöönpanoa koskevassa kertomuksessaan, jonka sen on määrä julkaista lähiaikoina.

Komission yksiköt toteuttavat siis mahdollisimman pian toimenpiteitä sen selvittämiseksi, missä määrin on mahdollista sovittaa yhteen vapaan liikkuvuuden perusperiaate ja teollis- ja tekijänoikeuksien noudattaminen.

(1) Neuvoston direktiivi 89/552/ETY, annettu 3 päivänä lokakuuta 1989, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta EYVL L 298, 17.10.1989, sellaisena kuin se on muutettuna 30 päivänä kesäkuuta 1997 annetulla Euroopan parlamentin ja neuvoston direktiivillä EYVL L 202, 30.7.1997.

(2) Neuvoston direktiivi, annettu 27 päivänä syyskuuta 1993, tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleen lähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta, EYVL L 248, 6.10.1993.